Skok oor ‘godslastering’ in Engels-matriekvraestel‘n Foto van die vraestel. ‘n Groter foto met die vraag by verskyn onderaan die berig Talle Christene – leerders, ouers en onderwysers – het aanstoot geneem oor ŉ vraag in Dinsdag se matriekvraestel vir Engels eerste addisionele taal. Die matrikulante is in die vraestel gevra om ŉ strokiesprent te ontleed waarin hulle in vraag vier gevra is om die afkorting “OMG” volledig weer te gee. “My dogter het die vraag geantwoord, maar bygeskryf dat sy dit godslasterlik ag,” het dr. Wikus Buys, pa van die matrikulant en direkteur van identiteitsontwikkeling aan die tersiêre instelling Aros, gesê. “Ons as ouers leer ons kinders om uit respek nie die Naam van die Here ydellik te gebruik nie. My dogter het gevoel sy word op ŉ geloofsvlak gedwing om teen haar liefde vir die Here op te tree.” Buys meen die vraag het op godslastering neergekom en was heeltemal onnodig. “Boonop kan dit as provokasie gesien word of ten minste is dit grof onsensitief van die departement van onderwys om hierdie soort vrae ná nasionale moderering in ŉ vraestel op te neem.” Buys het verwag dat die onderwysdepartement veel meer wysheid aan die dag sou lê hieroor. “Ek het ŉ formele klag gelê en verstaan van my dogter se hoof dat sy ook reeds talle klagtes oor die betrokke vraag ontvang het en dat die onderwysers in die streek Dinsdag na die vraestel hierop reageer het.” Buys het bygevoeg dat Christelike Afrikaanse onderwys reeds onder uiterste druk verkeer. “Ons as gemeenskap het nie nou sulke onnodige beledigende klappe nodig nie.” Elijah Mhlanga, woordvoerder van die departement van onderwys, het aan Maroela Media gesê sy departement het nog nie enige klagtes oor dié Engels-vraestel of die inhoud daaroor ontvang nie. “Ek weet nie hoe ernstig die klagte is nie, maar ek dink die spesifieke vraag kan op verskillende manier geïnterpreteer word en dit is maar op die ou einde wat jy self daarvan maak. “As mense aanstoot neem is hulle welkom om ŉ formele klag oor die vraag en antwoord by die onderwysdepartement in te dien,” het Mhlanga gesê. Intussen het Marié Gräbe, ŉ taalspesialis verbonde aan die Skoleondersteuningsentrum (SOS), gesê die afkorting vir “Oh My G*d” soos dit in die woordeboek verskyn is godslasterlik. Gräbe meen enige vraag wat te doen het met godsdiens moet liefs vermy word in ŉ matriekvraestel, aangesien ŉ wye verskeidenheid gelowe in Suid-Afrika beoefen word. “Die vraag is lasterlik, onvanpas en ook disrespekvol teenoor alle gelowiges in Suid-Afrika. Net omdat dit in die woordeboek verskyn, beteken nie dit hoef in ŉ vraestel ingesluit te word nie,” het sy gesê. Dr. Salomé Romylos, ŉ lektor in Engels as onderrigmedium aan die Noordwes-Universiteit, gesê die Engels-vraestel was van ŉ goeie gehalte en het die geleentheid aan leerders gebied om hul kennis oor die vak en taal ten toon te stel op alle kognitiewe vlakke. Romylos het egter ook haar kommer oor vierde vraag in die vraestel uitgespreek. “Leerders van ŉ spesifieke geloofsoortuiging kan dit beslis as lasterlik ervaar maar ander leerders sou dit net as ‘Oh my gosh’ verstaan het. “Hoewel baie tieners die afkorting gebruik en die gebruik van die afkorting en frase in ŉ matriekvraestel die indruk kan skep dat dit aanvaarbaar is, is dit eintlik steeds ŉ taboe vir talle Christene. “Ek dink kontroversiële afkortings soos hierdie een moet eerder heeltemal vermy word in ŉ opvoedkundige omgewing.” Die foto hieronder wys die tekenprent met die aanstootlike afkorting (in geel gemerk) gevolg deur die vrag wat daaroor handel (ook in geel gemerk).